Hori

Horia oinarrizko koloreetako bat da, espektro ikusgaian berdearen eta laranjaren artean kokatua. Limoi helduaren, ekilorearen eta urrearen kolorea da.

Horia izena espektro optikoaren barnean uhin-luzera 565-590 nanometrokoa duen kolore multzoari dagokio. Hiru oinarrizko koloreetako bat da sintesi kengarrian. Arte plastikoetan horiaren kontrako kolorea lila dela jotzen da, kolore desberdintasunagatik. Industrian horia beltzarekin erabiltzen da larritasuna adierazteko, kontraste handiena eskaintzen duten koloreak direlako.

RAL kolore sisteman horiak 1001 eta 1099 artekoak dira.

 Etimologia 

Adituen arabera, *hor erroa eta *-i partizipio-atzizkia bereizi behar dira hitzaren osaeran, inguruko erdaretako zenbait kolore-izenetan ere gertatzen den bezala (ikus gaztelaniazko morado, anaranjado edo frantsesezko rosé partizipioak). Ez da harritzekoa, kontuan hartuta adjektiboak sortzeko ohiko baliabidea dela partizipioena (ikus euskaran bertan zuri eta gorri kolore-izenak).

Erroak lotura zuzena luke egun ere erabiltzen den (h)or «txakur» hitzarekin. Hala, jatorrizko esanahia «txakurra bezalakatua» izan zitekeela ondorioztatu dute hizkuntzalariek (Azkuek ¿Como el perro? galdetzen zuen), eta handik «txakur koloreko» > «hori».

Proposamenaren indargarri (alderantzizko) paralelo semantikotzat ingelesezko dog «txakur» aipa daiteke, jatorritzat *docga berreraikia duena. Zehazki, dox «yellowish-brown» (marroi-horixka) hitz zaharraren txikigarria bide zen jatorrian (euskarazko Pintto edo Beltxaren modukoa), eta ondoren, ezaugarri horren nabarmentasunagatik, «txakur» adiera hartu bide zuen (arraza, mota edo itxura jakin bati lotua hasieran, eta edozein txakurri buruz hitz egiteko hedatua gero).

 Sinbolismoa 
Oro har, kolore horia lotu ohi da eguzkiarekin, argiarekin eta urrearekin. Islamaren munduan hori urreztatua jakinduriaren eta aholku onen adierazgarria da; baina hori zurbila, berriz, gezurraren eta iruzurrarena. Egipton kolore horiak bekaizkeria eta zoritxarra adierazten zituen. Txinan, errege-erreginen familiek erabiltzen zuten. 

 Euskal kulturan 
Antzinako euskaldunen ustez, horia eguzkiaren kolorea zen eta horregatik egun arte iritsi diren hainbat hitzetan horia agertzen da laranja dei genitzakeen hainbat gaitan. Bestetan, gorria esaten dira orain laranjatzat ditugunak, gorringoa esaterako.
Errenteriako Jantziaren Zentroko Ramón García adituaren arabera, euskal jantzietan ez da ohikoa. "Andaluziarrek asko erabiltzen dute horia edo laranja, eguzki asko dutelako, eta guk grisa, urdina, berdea, okrea... erabiltzen ditugu, gaur egun ere bai. Gure janzkera oso soila da, aspergarriak gara. Ikerketa zientifiko batek dio gorria mendi asko dagoen lekuetan erabiltzen dela, urrunean hoberen ikusten den kolorea delako. Euskal Herrian badago arropa gorri asko, mendia, sastraka ugari eta eguraldi kaskarra ditugulako. Baina inoiz erabili ez dena dira horia, laranja, arrosa fuksia, turkesa, pistatxo berdea... ez dira gureak».

Herri batean sinbolismo nabaria hartu du: Orion. Oria ibaiarekin eta udalerriaren izenarekin (h)oriak duen antzekotasuna kasualitatea besterik ez da seguruenik, baina herriko traineruaren kolorea da eta, agerpen askotan, herriarena ere bai.

 Koloregaiak 

Horia oinarrizko kolorea da; horregatik, ezin da beste kolorezko pigmentu edo koloregaien bidez lortu. Horia erabiltzen da, aldiz, beste koloregaien ñabardura aldatzeko.

 Janari koloratzaileak 
  Kolorea  Kodea  Jatorria  Izen kimikoa  Horia   E 100   Naturala  Kurkumina, kurkuma, currya edo azafraia Horia   E 101 I)  ...  Erriboflabina (B2 bitamina)  Horia   E 101(a) II)  ...  Erriboflabinaren 5'-fosfato sodikoa  Horia   E 102   Sintetikoa  TartrazinaINCI CI 19140 edo Yellow 5AEBetan debekatua  Horia   E 104   Sintetikoa  Kinoleina-horiaINCI CI 47005  Hori-laranjak  E 160-a - 160-f  Koloregai naturalakarbeletxeko,azenario,otarrain,arrain eta abarrena.  Karotenoideak  Hori laranja gorria   E 160(A) I)  ...  β-karotenoa  Hori laranja gorria   E 160(A) II)  ...  Karotenoide nahasiak (α-, β-, γ-)  Hori laranja gorria   E 160(B)  ...  Bixa orellana, bixina, norbixina  Hori laranja gorria   E 160(C)  ...  Paprika estraktua, kapsanteina edo kapsorubina  Hori laranja gorria   E 160(D)  ...  Likopenoa  Hori laranja gorria   E 160(E)  ...  Apokarotenal 8' (C30)  Hori laranja gorria   E 160(F)  ...  Azido apokarotiniko-8-aren ester etilikoa  Hori laranja gorria   E 161  ...  Xantofilak  Hori laranja gorria   E 162  ...  Erremolatxa aterakina, batanina

 Erreferentziak 

 Kanpo estekak 

Kategoria:Horiak